Απόφαση του Συμβουλίου της 29ης Ιουνίου 2000 σχετικά με τη σύσταση επιτροπής για την κοινωνική προστασία (2000/436/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 202, Εκτιμώντας τα ακόλουθα: (1) Η Επιτροπή, στην ανακοίνωσή της "Συντονισμένη στρατηγική για τον εκσυγχρονισμό της κοινωνικής προστασίας" της 14ης Ιουλίου 1999, υπέβαλε εισηγήσεις για την ενίσχυση της συνεργασίας στον τομέα της κοινωνικής προστασίας, μεταξύ άλλων, με τη σύσταση ομάδας υπαλλήλων υψηλού επιπέδου. (2) Το Ευρωπαϊκό Κοινοβούλιο, στο ψήφισμά του της 16ης Φεβρουαρίου 2000, σχετικά με την ανακοίνωση της Επιτροπής για μια συντονισμένη στρατηγική για τον εκσυγχρονισμό της κοινωνικής προστασίας, επικρότησε την ανακοίνωση της Επιτροπής και τη δημιουργία μιας τέτοιας ομάδας. (3) Το Συμβούλιο, στα συμπεράσματά του της 17ης Δεκεμβρίου 1999, σχετικά με την ενίσχυση της συνεργασίας για τον εκσυγχρονισμό και τη βελτίωση της κοινωνικής προστασίας(1) υπογράμμισε την ανάγκη συνεργασίας για τον εκσυγχρονισμό της κοινωνικής προστασίας, βασισμένης σε ένα διαρθρωμένο και μόνιμο διάλογο και στην παρακολούθηση και ανταλλαγή πληροφοριών, πείρας και ορθής πρακτικής μεταξύ των κρατών μελών. (4) Το Συμβούλιο, στα ίδια συμπεράσματα: - υποστήριξε την εισήγηση της Επιτροπής να συσταθεί μηχανισμός ενισχυμένης συνεργασίας που θα αναπτυχθεί από τις εργασίες μιας ομάδας υπαλλήλων υψηλού επιπέδου για την εφαρμογή της δράσης αυτής, - υπογράμμισε ότι η συνεργασία αυτού του είδους θα πρέπει να καλύπτει όλες τις μορφές κοινωνικής προστασίας και να βοηθά τα κράτη μέλη, όπου χρειάζεται, να βελτιώσουν και να ενισχύσουν τα συστήματά τους κοινωνικής προστασίας, σύμφωνα με τις εθνικές τους προτεραιότητες, και υπενθύμισε την αρμοδιότητα των κρατών μελών για την οργάνωση και τη χρηματοδότηση της κοινωνικής προστασίας, - έκρινε ότι έχει ιδιαίτερη σημασία να αποτελεί αυτή η νέα συνεργασία για τη βελτίωση και τον εκσυγχρονισμό της κοινωνικής προστασίας μια συνεκτική δράση, παράλληλη και αλληλένδετη με την ευρωπαϊκή στρατηγική απασχόλησης καθώς και με τον μακροοικονομικό διάλογο, - υιοθέτησε τους τέσσερις γενικούς στόχους, όπως τους καθόρισε η Επιτροπή, ως εξής: εξασφάλιση οικονομικά αποδοτικής εργασίας και ασφαλούς εισοδήματος, εξασφάλιση ασφαλών συντάξεων και βιώσιμων συνταξιοδοτικών συστημάτων, προαγωγή της κοινωνικής ένταξης και εξασφάλιση βιώσιμης υγειονομικής περίθαλψης υψηλής ποιότητας, και αναγνώρισε ότι τα θέματα που έχουν σχέση με τα οικονομικά είναι κοινά για όλους του στόχους, - τόνισε ότι η ισότητα μεταξύ γυναικών και ανδρών πρέπει να ενσωματωθεί σε όλες τις δραστηριότητες που αποβλέπουν στους τέσσερις στόχους, και - υπογράμμισε το ρόλο των κοινωνικών εταίρων στον εκσυγχρονισμό της διαδικασίας κοινωνικής προστασίας. (5) Στα συμπεράσματα της Προεδρίας του Ευρωπαϊκού Συμβουλίου της Λισσαβώνας στις 23-24 Μαρτίου 2000, αναγνωρίζεται η σημασία της κοινωνικής προστασίας στην περαιτέρω ανάπτυξη και εκσυγχρονισμό ενός δραστήριου και δυναμικού κράτους πρόνοιας στην Ευρώπη και καλείται το Συμβούλιο να ενισχύσει τη συνεργασία μεταξύ των κρατών μελών με την ανταλλαγή εμπειριών και ορθών πρακτικών βάσει βελτιωμένων δικτύων πληροφοριών, τα οποία αποτελούν τα βασικά εργαλεία στον τομέα αυτόν. (6) Προκειμένου να υποστηριχθεί η συνεργασία αυτή, το Ευρωπαϊκό Συμβούλιο της Λισσαβώνας ανέθεσε ορισμένα βασικά καθήκοντα στην ομάδα υψηλού επιπέδου και συγκεκριμένα, ως πρώτη προτεραιότητα: - να εκπονήσει μελέτη για τη μελλοντική εξέλιξη της κοινωνικής προστασίας με μακροπρόθεσμη προοπτική, δίνοντας ιδιαίτερη προσοχή στη βιωσιμότητα των συνταξιοδοτικών συστημάτων, και - να συμβάλει στη θέσπιση κατάλληλων στόχων και στον καθορισμό δεικτών για να υποστηριχθεί η υλοποίηση των προσπαθειών των κρατών μελών και της Ευρωπαϊκής Ένωσης για την προαγωγή της κοινωνικής ένταξης. (7) Είναι σκόπιμο να συνεχισθεί το έργο που έχει ήδη αρχίσει η προσωρινή ομάδα υψηλού επιπέδου, η οποία συνεστήθη σύμφωνα με τα ως άνω συμπεράσματα του Συμβουλίου, με την αντικατάστασή της από μια συμβουλευτική επιτροπή σύμφωνα με την παρούσα απόφαση, ΑΠΟΦΑΣΙΖΕΙ: Άρθρο 1 1. Συγκροτείται συμβουλευτική επιτροπή γτα την κοινωνική προστασία (αποκαλούμενη στο εξής "η επιτροπή") με προορισμό να ενισχύει τη συνεργασία μεταξύ των κρατών μελών στον τομέα των πολιτικών κοινωνικής προστασίας, σε πλήρη συμφωνία με τη συνθήκη και λαμβανομένων δεόντως υπόψη των εξουσιών των θεσμικών οργάνων και οργανισμών της Κοινότητας. 2. Τα καθήκοντα της επιτροπής είναι τα ακόλουθα: - να παρακολουθεί την ανάπτυξη των πολιτικών κοινωνικής προστασίας στα κράτη μέλη και στην Κοινότητα, - να προωθεί την ανταλλαγή πληροφοριών, πείρας και ορθής πρακτικής μεταξύ των κρατών μελών και με την Επιτροπή, - με την επιφύλαξη του άρθρου 207 της συνθήκης, να εκπονεί, προς υποβολή στο Συμβούλιο, ετήσια έκθεση για την κοινωνική προστασία που να εκθέτει τις πολιτικές εξελίξεις όσον αφορά την επίτευξη των στόχων που καθορίστηκαν από το Συμβούλιο. Η επιτροπή μπορεί, αν το ζητήσει το Συμβούλιο ή η Επιτροπή ή με δική της πρωτοβουλία, να εκπονεί άλλες εκθέσεις ή γνώμες ή να αναλαμβάνει άλλες εργασίες στο πεδίο της αρμοδιότητάς της. 3. Η επιτροπή συνεργάζεται, ενδεχομένως με άλλα αρμόδια όργανα και επιτροπές, που ασχολούνται με θέματα της κοινωνικής και οικονομικής πολιτικής, όπως είναι η επιτροπή απασχόλησης και η επιτροπή οικονομικής πολιτικής. 4. Για την εκπλήρωση της εντολής της, η επιτροπή καθιερώνει τις κατάλληλες επαφές με τους κοινωνικούς εταίρους. Άρθρο 2 1. Η επιτροπή αποτελείται από δύο αντιπροσώπους, οι οποίοι διορίζονται από κάθε κράτος μέλος και δύο αντιπροσώπους της Επιτροπής. Δύο αναπληρωτές μπορούν να επικουρούν τους εν λόγω αντιπρόσωπους. 2. Η επιτροπή μπορεί να απευθύνεται σε εξωτερικούς εμπειρογνώμονες όταν αυτό χρειάζεται για τα θέματα που εξετάζει. Άρθρο 3 1. Η επιτροπή εκλέγει τον πρόεδρό της μεταξύ των αντιπροσώπων των κρατών μελών για μη ανανεώσιμη θητεία διάρκειας δύο ετών. 2. Ο πρόεδρος επικουρείται από τέσσερις αντιπροέδρους, εκ των οποίων δύο εκλέγονται από την επιτροπή μεταξύ των μελών της για διετή θητεία. Ο τρίτος είναι αντιπρόσωπος του κράτους μέλους που ασκεί την Προεδρία του Συμβουλίου και ο τέταρτος είναι αντιπρόσωπος του κράτους μέλους που θα ασκήσει την επόμενη Προεδρία. 3. Η Επιτροπή παρέχει στην επιτροπή αναλυτική και οργανωτική υποστήριξη. Ορίζει Γραμματέα ένα μέλος του προσωπικού της, το οποίο ενεργεί βάσει οδηγιών της επιτροπής όταν την επικουρεί στην εκτέλεση των καθηκόντων της. Η Επιτροπή συνεργάζεται με τη Γενική Γραμματεία του Συμβουλίου όσον αφορά τη διεξαγωγή των συνεδριάσεων. 4. Η επιτροπή καταρτίζει τον εσωτερικό κανονισμό της. 5. Την επιτροπή συγκαλεί ο πρόεδρός της με δική του πρωτοβουλία ή μετά από αίτηση των μισών τουλάχιστον μελών της επιτροπής. Άρθρο 4 Η επιτροπή μπορεί να αναθέτει τη μελέτη συγκεκριμένων θεμάτων στα αναπληρωματικά της μέλη ή να δημιουργεί ομάδες εργασίας γι' αυτόν τον σκοπό. Στις περιπτώσεις αυτές, η προεδρία ασκείται είτε από ένα μέλος είτε από ένα αναπληρωματικό μέλος της επιτροπής, ή από έναν υπάλληλο της Επιτροπής που διορίζει η επιτροπή. Οι ομάδες εργασίας μπορούν να ζητούν τη βοήθεια εμπειρογνωμόνων. Άρθρο 5 Η προσωρινή ομάδα υπαλλήλων υψηλού επιπέδου, η οποία συνεστήθη σύμφωνα με τα συμπεράσματα του Συμβουλίου της 17ης Δεκεμβρίου 1999, θα τερματίσει τις δραστηριότητές της την ημερομηνία της πρώτης συνεδρίασης της επιτροπής η οποία δημιουργείται με την παρούσα απόφαση. Η πρώτη συνεδρίαση της επιτροπής θα διεξαχθεί το αργότερο έξι μήνες μετά από την ημερομηνία έκδοσης της παρούσας απόφασης. Λουξεμβούργο, 29 Ιουνίου 2000.

[Source: multi_eurlex | Tokens: 6728]